KIRJALLINEN KYSYMYS E-1710/03

esittäjä(t): Stavros Xarchakos (PPE-DE) komissiolle

(23. toukokuuta 2003)

Aihe: Euroopan vähemmistökielten toimisto (EBLUL)

Sain komissiolta 2. toukokuuta 2003 vastauksen kirjalliseen kysymykseeni E-1140/03(1). Vastauksessa ei vastattu kaikkiin esittämiini kysymyksiin, jotka koskivat EBLUL:in Euroopan parlamentin jäsenille jakamaa kreikkalaisvastaisia mielipiteitä esittävää kirjaa (jotta komissio rahoitti osaksi, mistä mainitaan kirjan sivulla 2). Kirjassa esitetään selkeitä kreikkalaisvastaisia mielipiteitä antamalla Kreikalle neuvoja ja vihjeitä (s. 6 ja muualla) ja esittämällä toteamuksia, joiden mukaan Kreikassa olisi makedoniaa puhuvia ihmisiä (s. 5), ja EBLUL:in puheenjohtaja Brezigar katsoo, että kreikkalaisten olisi englannin lisäksi opiskeltava vielä makedoniaakin.

Onko komissio samaa mieltä näistä sen itse rahoittamassa kirjassa esitetyistä mielipiteistä? Miten komissio suhtautuu siihen, että EU:n rahoittama toimisto parjaa näin erästä jäsenvaltiota? Miksi myönnetään rahoitusta sellaiselle toimistolle, joka levittää yhtä jäsenvaltiota vastaan suunnattua propagandaa? Miten komissio aikoo toimia sen estämiseksi, että kyseinen toimisto ei enää parjaisi Kreikkaa? Onko komissiolla täsmällisiä tietoja jokaisen jäsenvaltion, mukaan lukien Kreikan, EBLUL:in työryhmiin kuuluvista henkilöistä?

(1) EUVL C 268 E, 7.11.2003, s. 176.

Viviane Redingin komission puolesta antama vastaus

(9. heinäkuuta 2003)

Kuten komissio on jo todennut vastauksessaan arvoisan parlamentin jäsenen kirjalliseen kysymykseen E-1140/03(1), Euroopan vähemmistökielten toimisto (EBLUL) on riippumaton kansalaisjärjestö, joka toimii kielten ja kielellisen monimuotoisuuden alalla. EBLUL on 25. lokakuuta 1919 annetun (ja 6. joulukuuta 1954 muutetun) Belgian lain mukaan perustettu kansainvälinen yhdistys. Sen perussääntö julkaistiin Belgian virallisessa lehdessä (Moniteur belge) 7. marraskuuta 1996 numerolla 24581/96.

EBLULin perussäännön 5 ja 6 artiklassa todetaan uusien jäsenvaltioiden työryhmien hyväksymisestä, että kaikki henkilöt tai yhdistykset voivat esittää kirjallisen jäsenyyshakemuksen johtokunnalle, joka sitten kääntyy yleiskokouksen puoleen kuulemista ja äänestystä varten. Kaikkiaan 13 jäsenvaltion työryhmää, jotka edustavat 13:a jäsenvaltiota, äänesti Kreikan työryhmän EBLULiin liittymisen puolesta yleiskokouksessa, joka pidettiin 15. kesäkuuta 2002 Ljouwertissa (Alankomaissa).

Jäsenvaltioiden työryhmät ovat itsenäisiä elimiä, joiden tavoitteena on edustaa kaikkia jonkin yksittäisen maan kieliyhteisöissä puhuttuja alueellisia kieliä ja vähemmistökieliä. Lisätietoja jäsenvaltioiden työryhmistä ja Kreikan työryhmästä on saatavilla EBLULin Internet-sivustolla seuraavissa osoitteissa: http://www.eblul.org/pajenn.asp?ID=36&yezh=saozneg jahttp://www.eblul.org/pajenn.asp?ID=65&yezh=galleg&rumm=.

Vuonna 1996 tutkijat määrittelivät unionin vähemmistökieliryhmät, ja tulokset julkaistiin samana vuonna Euromosaic-tutkimuksessa(2), kuten komissio totesi vastauksessaan arvoisan parlamentin jäsenen edellä mainittuun kysymykseen. Tämän tutkimuksen englanninkielisen version sivulla 41 todetaan, että Kreikassa puhutaan aromanian, albanian ja slavomakedonian kieliä, joista kunkin puhujia arvioidaan olevan 50 000 80 000.

Alueellisista ja vähemmän käytetyistä eurooppalaisista kielistä joulukuussa 2001 antamassaan päätöslauselmassa Euroopan parlamentti kehotti komissiota tekemään ehdotuksia toimiksi, joilla edistetään kielellistä monimuotoisuutta ja kielten oppimista, kunnioittaen unionin kieliä samalla tavalla ja pyrkien parantamaan keskinäistä ymmärrystä ja suvaitsevaisuutta monikielisessä ja monikulttuurisessa Euroopassa.

Myös koulutusasioiden neuvosto tunnusti helmikuussa 2002 tarpeen unionin ja jäsenvaltioiden toimiin kielten opettamisen ja kielellisen monimuotoisuuden edistämiseksi. Kielellisen monimuotoisuuden ja kielten oppimisen edistämisestä antamassaan päätöslauselmassa(3) neuvosto kehotti komissiota esittämään vuoden 2003 alkuun mennessä tätä alaa koskevia ehdotuksia ja kehotti jäsenvaltioita toteuttamaan käytännön toimia tämän tavoitteen saavuttamiseksi.

(1) EUVL C 268 E, 7.11.2003, s. 176.

(2) http://europa.eu.int/comm/education/policies/lang/langmin/euromosaic_en.html.

(3) EYVL C 50, 23.2.2002.